ᱚᱜᱚᱨᱛᱟᱞᱟ ᱨᱮᱞᱣᱮ ᱥᱴᱮᱥᱚᱱ

ᱚᱜᱚᱨᱛᱟᱞᱟ ᱨᱮᱞᱣᱮ ᱥᱴᱮᱥᱚᱱ ᱫᱚ ᱥᱤᱧᱚᱛ ᱨᱮᱱᱟᱜ ᱛᱨᱤᱯᱩᱨᱟ ᱨᱮ ᱚᱜᱚᱨᱛᱟᱞᱟ ᱠᱷᱚᱱ ᱕.᱕ ᱠᱤᱞᱚᱢᱤᱴᱚᱨ (᱓.᱔ ᱢᱤᱞ) ᱥᱟᱺᱜᱤᱧ ᱨᱮ ᱢᱮᱱᱟᱜᱼᱟ ᱾ ᱱᱚᱣᱟ ᱫᱚ ᱫᱤᱥᱚᱢ ᱨᱮᱱᱟᱜ ᱨᱮᱞᱣᱮ ᱢᱟᱹᱱ ᱪᱤᱛᱟᱹᱨ ᱨᱮ ᱡᱚᱲᱟᱣᱟᱜ ᱠᱚᱧᱮ-ᱥᱟᱢᱟᱝ ᱥᱤᱧᱚᱛ ᱨᱮᱱᱟᱜ ᱫᱚᱥᱟᱨ ᱨᱟᱡᱽᱜᱟᱲ ᱥᱚᱦᱚᱨ ᱠᱟᱱᱟ (ᱜᱩᱣᱟᱦᱟᱴᱤ, ᱟᱥᱟᱢ ᱛᱟᱭᱚᱢ), ᱱᱚᱣᱟ ᱵᱮᱜᱚᱨ ᱚᱜᱚᱨᱛᱟᱞᱟ ᱫᱚ ᱥᱤᱧᱚᱛ ᱨᱮᱱᱟᱜ ᱯᱩᱭᱞᱩ ᱯᱚᱱᱚᱛ ᱨᱟᱡᱽᱜᱟᱲ ᱠᱟᱱᱟ ᱡᱟᱦᱟᱸ ᱫᱚ ᱨᱮᱞᱣᱮ ᱱᱮᱴᱣᱟᱨᱠ ᱨᱮ ᱥᱮᱞᱮᱫ ᱟᱠᱟᱱᱟ ᱾ ᱒᱐᱑᱕ ᱥᱟᱞ ᱢᱟᱬᱟᱝ ᱔᱑᱓ ᱠᱤᱞᱚᱢᱤᱴᱚᱨ (᱒᱕᱗ ᱢᱟᱭᱤᱞ) ᱰᱟᱦᱟᱨ ᱫᱚ ᱢᱤᱴᱚᱨ-ᱜᱮᱡᱽ ᱴᱨᱮᱠ ᱥᱟᱶ ᱞᱩᱢᱰᱤᱝ ᱠᱷᱚᱱ ᱡᱚᱲᱟᱣ ᱛᱟᱦᱮᱸ ᱠᱟᱱᱟ, ᱢᱮᱱᱠᱷᱟᱱ ᱒᱐᱑᱖ ᱥᱟᱞ ᱨᱮ ᱵᱨᱚᱰ-ᱜᱮᱡᱽ ᱨᱮ ᱜᱮᱡᱽ ᱵᱚᱫᱚᱞ ᱛᱟᱭᱚᱢ, ᱴᱨᱮᱠ ᱫᱚ ᱥᱚᱡᱷᱮ ᱜᱩᱣᱟᱦᱟᱴᱤ ᱟᱨ ᱥᱤᱧᱚᱛ ᱨᱮᱱᱟᱜ ᱮᱴᱟᱜ ᱴᱚᱴᱷᱟ ᱠᱷᱚᱱ ᱡᱚᱲᱟᱣ ᱟᱠᱟᱱᱟ ᱾

ᱚᱜᱚᱨᱛᱟᱞᱟ ᱠᱷᱚᱱ ᱯᱚᱱᱚᱛ ᱨᱮᱱᱟᱜ ᱮᱠᱥᱴᱨᱤᱢ ᱮᱛᱚᱢ ᱯᱟᱦᱴᱟ ᱥᱟᱵᱽᱨᱩᱢ ᱥᱮᱫ ᱡᱚᱲᱟᱣ ᱞᱟᱹᱜᱤᱫ ᱛᱮ ᱢᱤᱫ ᱵᱮᱱᱟᱣ ᱟᱠᱟᱱ ᱴᱨᱮᱠ ᱨᱮᱱᱟᱜ ᱠᱟᱹᱢᱤ ᱪᱟᱞᱟᱜ ᱠᱟᱱᱟ, ᱡᱟᱦᱟᱸ ᱫᱚ ᱓ ᱚᱠᱴᱚᱵᱚᱨ ᱒᱐᱑᱙ ᱨᱮ ᱯᱩᱨᱟᱹᱣ ᱞᱮᱱᱟ ᱾ ᱱᱚᱣᱟ ᱨᱮ ᱜᱩᱴ ᱒᱑ ᱜᱚᱴᱟᱝ ᱥᱴᱮᱥᱚᱱ ᱢᱮᱱᱟᱜᱼᱟ ᱟᱨ ᱠᱤᱪᱷᱩ ᱥᱴᱮᱥᱚᱱ ᱠᱚ ᱵᱮᱱᱟᱣ ᱦᱩᱭᱩᱜ ᱠᱟᱱᱟ ᱾ ᱥᱚᱨᱠᱟᱨ, ᱪᱩᱨᱟᱭᱵᱟᱨᱤ ᱫᱚ ᱠᱚᱧᱮ ᱯᱟᱦᱴᱟ ᱠᱷᱚᱱ ᱢᱩᱪᱟᱹᱫ ᱨᱮ ᱢᱮᱱᱟᱜᱼᱟ ᱟᱨ ᱥᱟᱵᱽᱨᱚᱢ ᱫᱚ ᱮᱛᱚᱢ ᱯᱟᱦᱴᱟ ᱨᱮ (ᱠᱟᱹᱢᱤ ᱟᱨ ᱯᱩᱨᱟᱹᱣ) ᱢᱮᱱᱟᱜᱼᱟ ᱾ ᱨᱟᱡᱽᱜᱟᱲ ᱠᱷᱚᱱ ᱠᱚᱧᱮ ᱴᱚᱴᱷᱟ ᱨᱮᱱᱟᱜ ᱢᱩᱪᱟᱹᱫ ᱥᱴᱮᱥᱚᱱ ᱫᱷᱟᱹᱨᱤᱡ ᱴᱨᱮᱠ ᱨᱮᱱᱟᱜ ᱜᱩᱴ ᱡᱤᱞᱤᱧ ᱫᱚ ᱑᱕᱓ ᱠᱤᱞᱚᱢᱤᱴᱚᱨ (᱙᱕ ᱢᱤᱞ) ᱢᱮᱱᱟᱜᱼᱟ ᱾ ᱡᱟᱦᱟᱸ ᱛᱟᱭᱚᱢ ᱟᱥᱟᱢ ᱨᱮᱱᱟᱜ ᱴᱚᱴᱷᱟ ᱮᱛᱚᱦᱚᱵ ᱮᱱᱟ ᱾ ᱥᱴᱮᱥᱚᱱ ᱠᱷᱚᱱ ᱥᱚᱦᱚᱨ ᱫᱷᱟᱹᱨᱤᱡ ᱥᱮᱴᱮᱨᱚᱜ ᱞᱟᱹᱜᱤᱫ ᱛᱮ ᱟᱹᱰᱤ ᱜᱟᱱ ᱜᱟᱹᱰᱤ ᱥᱮᱵᱟ ᱢᱮᱱᱟᱜᱼᱟ ᱾

ᱱᱟᱜᱟᱢ
᱑᱘᱕᱓ ᱥᱟᱞ ᱨᱮ ᱩᱯᱚᱢᱚᱦᱟᱫᱤᱯ ᱨᱮ ᱨᱮᱞᱣᱮ ᱦᱮᱡ ᱥᱮᱱ ᱥᱟᱶᱛᱮ ᱠᱚᱧᱮ-ᱥᱟᱢᱟᱝ ᱯᱚᱱᱚᱛ ᱨᱮᱱᱟᱜ ᱨᱟᱡᱽᱜᱟᱲ ᱫᱚ ᱥᱤᱧᱚᱛ ᱨᱮᱱᱟᱜ ᱨᱮᱞᱣᱮ ᱢᱟᱱ ᱪᱤᱛᱟᱹᱨ ᱨᱮ ᱥᱮᱞᱮᱫ ᱮᱱᱟ ᱾ ᱑᱑᱙ ᱠᱤᱞᱚᱢᱤᱴᱚᱨ (᱗᱔ ᱢᱟᱭᱤᱞ) ᱠᱩᱢᱟᱨᱜᱚᱲ–ᱚᱜᱚᱨᱛᱟᱞᱟ ᱨᱮᱞᱣᱮ ᱯᱨᱚᱡᱮᱠᱴ ᱨᱮᱱᱟᱜ ᱯᱷᱟᱣᱩᱱᱰᱮᱥᱚᱱ ᱑᱙᱙᱖ ᱥᱟᱞ ᱨᱮ ᱢᱟᱨᱮ ᱢᱟᱨᱟᱝ ᱢᱚᱱᱛᱨᱤ ᱮᱪ ᱰᱤ ᱫᱮᱵᱮᱜᱚᱣᱰᱟ ᱦᱚᱛᱮᱛᱮ ᱦᱩᱭ ᱞᱮᱱᱟ ᱾ ᱟᱨ ᱨᱮᱞ ᱞᱟᱭᱤᱱ ᱵᱮᱱᱟᱣ ᱚᱠᱛᱚ ᱨᱮ ᱱᱚᱣᱟ ᱫᱚ ᱵᱨᱚᱰ ᱜᱮᱡᱽ ᱨᱮ ᱵᱚᱫᱚᱞ ᱨᱮᱱᱟᱜ ᱯᱨᱚᱵᱽᱫᱷᱟᱱ ᱫᱚᱦᱚ ᱟᱠᱟᱱᱟ ᱾ ᱚᱱᱟ ᱛᱟᱭᱚᱢ ᱠᱷᱚᱱ ᱜᱮ ᱚᱜᱚᱨᱛᱟᱞᱟ ᱨᱮᱞ ᱥᱟᱶ ᱡᱚᱲᱟᱣ ᱞᱟᱹᱜᱤᱫ ᱥᱚᱨᱠᱟᱨ ᱫᱚ ᱔᱐ ᱥᱮᱨᱢᱟ ᱫᱷᱟᱹᱨᱤᱡ ᱮ ᱠᱩᱨᱩᱢᱩᱴᱩ ᱞᱮᱫᱟ ।

ᱵᱮᱱᱟᱣ
ᱛᱨᱤᱯᱩᱨᱟ ᱨᱤᱱᱤᱡ ᱢᱟᱨᱟᱝ ᱢᱚᱱᱛᱨᱤ ᱢᱟᱱᱤᱠ ᱥᱚᱨᱠᱟᱨ ᱟᱜ ᱢᱮᱱ ᱞᱮᱠᱟᱛᱮ, NFR ᱫᱚ ᱫᱷᱟᱞᱟᱭ ᱟᱨ ᱯᱟᱪᱮ ᱛᱨᱤᱯᱩᱨᱟ ᱦᱚᱱᱚᱛ ᱨᱮ ᱞᱳᱝᱜᱽᱛᱷᱟᱨᱟᱭ ᱜᱷᱟᱹᱴᱤ, ᱵᱟᱨᱟᱢᱩᱨᱟ ᱟᱨ ᱚᱛᱷᱚᱨᱟᱢᱩᱨᱟ ᱵᱩᱨᱩ ᱞᱮᱠᱟᱛᱮ ᱯᱮᱭᱟ ᱴᱩᱱᱮᱞ ᱛᱮᱭᱟᱨ ᱠᱟᱛᱮ ᱚᱜᱚᱨᱛᱟᱞᱟ ᱨᱮᱞ ᱛᱮ ᱡᱚᱲᱟᱣ ᱞᱟᱹᱜᱤᱫ ᱙᱐᱐ ᱠᱳᱴᱤ ᱴᱟᱠᱟ (᱑᱙᱐ ᱢᱤᱞᱤᱭᱚᱱ ᱰᱚᱞᱟᱨ) ᱮ ᱠᱷᱚᱨᱚᱪ ᱞᱮᱫ ᱛᱟᱦᱮᱸᱫ ᱾ ᱑,᱙᱖᱒ ᱢᱤᱴᱚᱨ (᱖,᱔᱓᱗ ᱯᱷᱩᱴ) ᱞᱳᱝᱜᱽᱛᱷᱟᱨᱟᱭ ᱴᱩᱱᱮᱞ ᱫᱚ ᱥᱟᱢᱟᱝ ᱥᱤᱧᱚᱛ ᱨᱮᱱᱟᱜ ᱡᱚᱛᱚ ᱠᱷᱚᱱ ᱡᱤᱞᱤᱧ ᱨᱮᱞ ᱴᱩᱱᱮᱞ ᱠᱟᱱᱟ ᱾ ᱱᱚᱣᱟ ᱥᱴᱮᱥᱚᱱ ᱫᱚ ᱟᱨᱠᱤᱴᱮᱠᱪᱚᱨ ᱩᱡᱽᱡᱭᱚᱭᱚᱱᱛᱤ ᱯᱮᱞᱮᱥ ᱞᱮᱠᱟ ᱜᱮ ᱵᱮᱱᱟᱣ ᱟᱠᱟᱱᱟ ᱾

ᱵᱨᱚᱰ-ᱜᱮᱡᱽ
ᱚᱜᱚᱨᱛᱟᱞᱟ ᱫᱚ ᱢᱟᱨᱪ ᱒᱐᱑᱖ ᱦᱟᱹᱵᱤᱡ ᱵᱨᱚᱰ-ᱜᱮᱡᱽ ᱥᱩᱵᱤᱫᱷᱟ ᱧᱟᱢᱚᱜ ᱠᱟᱱ ᱛᱟᱦᱮᱸᱫ ᱾ ᱟᱥᱟᱢ ᱨᱮ ᱞᱩᱢᱰᱤᱝ ᱠᱷᱚᱱ ᱥᱤᱞᱪᱚᱨ ᱫᱷᱟᱹᱨᱤᱡ ᱢᱤᱫ ᱢᱤᱴᱚᱨ-ᱜᱮᱡᱽ ᱴᱨᱮᱠ ᱠᱷᱚᱱ ᱵᱤ.ᱡᱤ. ᱨᱮ ᱵᱮᱱᱟᱣ ᱨᱮᱱᱟᱜ ᱠᱟᱹᱢᱤ ᱢᱟᱨᱪ ᱒᱐᱑᱕ ᱨᱮ ᱯᱩᱨᱟᱹᱣ ᱞᱮᱱᱟ ᱾ ᱩᱱ ᱚᱠᱛᱚ ᱨᱮ ᱚᱜᱚᱨᱛᱟᱞᱟ ᱨᱮᱱᱟᱜ ᱥᱮᱵᱟ ᱠᱚ ᱮᱛᱚᱦᱚᱵ ᱞᱮᱱᱟ ᱾ ᱓᱑ ᱡᱩᱞᱟᱭ ᱒᱐᱑᱖ ᱦᱤᱞᱚᱜ ᱥᱤᱧᱚᱛ ᱨᱤᱱᱤᱡ ᱨᱮᱞᱣᱮ ᱢᱚᱱᱛᱨᱤ ᱥᱩᱨᱮᱥ ᱯᱨᱚᱵᱷᱩ ᱚᱜᱚᱨᱛᱟᱞᱟ-ᱱᱟᱶᱟ ᱫᱤᱞᱞᱤ 'ᱛᱨᱤᱯᱩᱨᱟ ᱥᱩᱱᱫᱚᱨᱤ ᱮᱠᱥᱯᱨᱮᱥ' ᱮ ᱩᱪᱷᱟᱹᱱ ᱞᱮᱫᱟ, ᱡᱟᱦᱟᱸ ᱫᱚ ᱥᱤᱧᱚᱛ ᱨᱮᱱᱟᱜ ᱮᱴᱟᱜ ᱴᱚᱴᱷᱟ ᱠᱚ ᱥᱟᱶ ᱵᱨᱚᱰ ᱜᱮᱡᱽ ᱛᱮ ᱡᱚᱲᱟᱣ ᱟᱠᱟᱱᱟ ᱾ ᱒᱘ ᱚᱠᱴᱚᱵᱚᱨ ᱒᱐᱑᱗ ᱦᱤᱞᱚᱜ ᱚᱜᱚᱨᱛᱟᱞᱟ ᱠᱷᱚᱱ ᱟᱱᱚᱱᱫᱽ ᱵᱤᱦᱟᱨ ᱴᱟᱨᱢᱤᱱᱟᱞ ᱫᱷᱟᱹᱨᱤᱡ ᱨᱟᱡᱽᱫᱷᱟᱱᱤ ᱮᱠᱥᱯᱨᱮᱥ ᱨᱮᱱᱟᱜ ᱩᱪᱷᱟᱹᱱ ᱞᱮᱱᱟ ᱾

ᱵᱟᱝᱞᱟᱫᱮᱥ ᱥᱟᱶ ᱡᱚᱲᱟᱣ
ᱵᱟᱝᱞᱟᱫᱮᱥ ᱥᱚᱨᱠᱟᱨ ᱟᱨ ᱥᱤᱧᱚᱛ ᱥᱚᱨᱠᱟᱨ ᱫᱚ ᱵᱟᱝᱞᱟᱫᱮᱥ ᱨᱮᱞᱣᱮ ᱠᱚᱧᱮ-ᱥᱟᱢᱟᱝ ᱯᱚᱱᱚᱛ ᱥᱟᱶ ᱡᱚᱲᱟᱣ ᱞᱟᱹᱜᱤᱫ ᱚᱜᱚᱨᱛᱟᱞᱟ ᱟᱨ ᱟᱠᱷᱳᱣᱨᱟ ᱨᱮᱞᱣᱮ ᱥᱴᱮᱥᱚᱱ ᱥᱟᱶ ᱡᱚᱲᱟᱣ ᱞᱟᱹᱜᱤᱫ ᱒᱑ ᱢᱮ ᱒᱐᱑᱓ ᱨᱮ ᱢᱤᱫ ᱥᱟᱹᱜᱟᱹᱭ ᱢᱮᱢᱳᱨᱟᱱᱰᱟᱢ ᱮ ᱥᱟᱯᱲᱟᱣ ᱠᱮᱫᱼᱟ ᱾ ᱴᱨᱮᱠ ᱨᱮᱱᱟᱜ ᱜᱩᱴ ᱡᱤᱞᱤᱧ ᱫᱚ ᱑᱕᱐᱕ ᱠᱤᱞᱚᱢᱤᱴᱚᱨ ᱦᱩᱭᱩᱜᱼᱟ, ᱡᱟᱦᱟᱸ ᱠᱷᱚᱱ ᱕ ᱠᱤᱞᱚᱢᱤᱴᱚᱨ ᱫᱚ ᱥᱤᱧᱚᱛᱤᱭᱟᱹ ᱴᱚᱴᱷᱟ ᱨᱮ ᱟᱨ ᱮᱴᱟᱜ ᱴᱨᱮᱠ ᱫᱚ ᱵᱟᱝᱞᱟᱫᱮᱥ ᱨᱮ ᱢᱮᱱᱟᱜᱼᱟ ᱾ ᱯᱟᱴᱨᱤ ᱠᱚᱫᱚ ᱵᱨᱚᱰ-ᱜᱮᱡᱽ ᱯᱷᱚᱨᱢᱮᱴ ᱨᱮ ᱢᱤᱴᱚᱨ ᱜᱮᱡᱽ ᱨᱮ ᱵᱟᱹᱭᱥᱟᱹᱣ ᱦᱩᱭᱩᱜᱼᱟ, ᱚᱱᱟᱛᱮ ᱞᱟᱹᱠᱛᱤ ᱞᱮᱱᱠᱷᱟᱱ ᱱᱚᱣᱟ ᱵᱨᱚᱰ ᱜᱮᱡᱽ ᱨᱮ ᱵᱚᱫᱚᱞ ᱦᱩᱭ ᱫᱟᱲᱮᱭᱟᱜᱼᱟ ᱾ ᱱᱚᱣᱟ ᱯᱨᱚᱡᱮᱠᱴ ᱫᱚ ᱥᱤᱧᱚᱛ ᱫᱤᱥᱚᱢ ᱦᱚᱛᱮᱛᱮ ᱯᱷᱚᱸᱰ ᱟᱠᱟᱱᱟ ᱟᱨ ᱱᱚᱣᱟ ᱨᱮᱱᱟᱜ ᱠᱟᱹᱣᱰᱤ ᱫᱚ ᱒᱗᱑ ᱠᱳᱴᱤ ᱴᱟᱠᱟ ᱦᱩᱭᱩᱜᱼᱟ ᱾

ᱥᱟᱹᱠᱷᱭᱟᱹᱛ

ᱵᱟᱦᱨᱮ ᱡᱚᱱᱚᱲ
 ᱠᱚᱧᱮ-ᱥᱟᱢᱟᱝ ᱥᱤᱢᱟᱹ ᱨᱮᱞᱣᱮ ᱣᱮᱵᱽᱥᱟᱭᱤᱴ 

ᱛᱷᱚᱠ:ᱚᱜᱚᱨᱛᱟᱞᱟ ᱨᱮ ᱨᱮᱞ ᱥᱟᱜᱟᱲᱚᱢ
ᱛᱷᱚᱠ:ᱯᱟᱪᱮ ᱛᱨᱤᱯᱩᱨᱟ ᱦᱚᱱᱚᱛ ᱨᱮᱱᱟᱜ ᱨᱮᱞᱣᱮ ᱥᱴᱮᱥᱚᱱ ᱠᱚ
ᱛᱷᱚᱠ:ᱞᱩᱢᱰᱤᱝ ᱨᱮᱞᱣᱮ ᱦᱟᱹᱴᱤᱧ